text: Tidligere minister satte gang i lokal musikfestival
  13 august 2016 kl. 14.04
  Villy Søvndal og hans band Herreværelset er blandt de lokale bands der spiller til Blue Bridge Festival i Sønder Bjert.
  Én dag, 11 bands og udelukkende lokal musik. Lørdag er der for første gang Blue Bridge Festival i den lille by Sønder Bjert ved Kolding.
  Der er lokal musik på programmet lørdag fra 12.00 til midnat.
  Blandt musikerne er tidligere udenrigsminister og formand for SF, Villy Søvndal, der spiller guitar i bandet Herreværelset. De gik på scenen lørdag klokken 14.30 med deres folk- og rocksange, som de selv finder sjove og underfundige.
  Trioen, der består af Niels Hjort-Petersen, Jens Hjort-Petersen og Villy Søvndal, begyndte at spille sammen i seminarietiden.
  Den lille festival er blevet til for at vise, hvad Sønder Bjert og Stenderuphalvøens musikere duer til.
  Det er første gang, der bliver afholdt Blue Bridge Festival, men arrangørerne regner med at det fremover skal være en fast tradition.
  Se hele programmet på festivalens hjemmeside.
  